Gelyke geleenthede = ewe swak? | Om te probeer verstaan
← Prys die Here- of die Rooi See diep is of nie
George kla!(sen) →
Gelyke geleenthede = ewe swak?
Posted on September 8, 2009 by Retha Faurie | 1 Kommentaar
Nou wil die regering weer keer dat goeie onderwysers nie na skole in ryker gebiede gelok word met beter salarisse, aangevul deur gegoede ouers, nie. Die idee is só edel: "Arm kinders moet ook goeie onderwys hê." "Onderwysers moet tevrede wees met wat hulle kry."
Maar in die praktyk werk edel idees nie altyd nie. Bekwame onderwysers kan nog steeds oorsee hulle talente vir meer verkoop as hier, en dan het ons kinders – ryk en arm – minder onnies in die land. Of hulle kan die onderwys los vir iets meer winsgewend- en dan het ons weereens minder onnies. Onderwysers wat bekwaam kan wees as hulle hul beste gee, maar onbekwaam as hulle moed verloor (die meerderheid onderwysers) sal steeds moed verloor as daar nie aansporings (waarvan geld net een moontlike een is) is wat hulle motiveer nie. En bekwame jong mense sal, as hulle sien daar is geen verskil in die geldelike beloning vir 'n goeie en swak onderwyser nie, minder geneig wees om onderwysers te word. Die ANC beplan nie hier om ryk en arm kinders almal goeie onderwysers te gee nie, dit is 'n plan om ryk en arm van goeie onderwysers te ontneem.
Is daar iets wat die ANC kan doen om beter onderwysers vir ryk en arm te gee? Ja! Begin om prestasie-gegronde bonusse vir onderwysers in te faseer.* Toets aan die einde van elke jaar waar 'n student is met standaardtoetse, en betaal onderwysers volgens hoeveel die gemiddelde kind in sy klas in 'n jaar se tyd gevorder het. Maak dit so dat 'n goeie onderwyser ("goeie onderwyser" het niks met kwalifikasies te doen nie, wel met sy studente se vordering) meer uit bonusse verdien as uit sy basiese salaris. Baie gou sal meeste onderwysers goeie onderwysers wil wees, en meer bekwame, hardwerkende jongmense sal wil onderwys studeer. En voila, beter onderwysers vir ryk én arm!
ANC, moenie die rykes keer om goeie onderwys te koop vir die kinders wat hulle liefhet nie. Wie is julle in elk geval om te wil hê dat alle goeie goed net van julle af moet kom? As julle die kinders van die land liefhet, "koop" liewer goeie onderwys vir hulle almal.
* Ek besef dat dit die belastingbetaler is wat eintlik alle staatsdienswerkers betaal. Maar selfs hulle sal sekerlik eerder wil sien dat hulle geld aan eerlik berekende bonusse vir prestasie bestee word as aan salarisse vir niksdoeners?
This entry was posted in Los gedagtes, Nuus and tagged kommunisme, onderwys, prestasiebonusse, SA, teen kommunisme. Bookmark the permalink.
One response to "Gelyke geleenthede = ewe swak?"
Harry | September 13, 2009 om 9:38 nm |
Jaloesie laat die ANC dit dioen. Swapo hier by ons het probeer keer, maar vandag is daar 'N hele paar spogskole in Windhoek met goeie standaarde.